PROTIMONOPOLNÝ ÚRAD SLOVENSKEJ REPUBLIKY

ROZHODNUTIE

Číslo:	2013/FH/3/1/004	Bratislava, 22.februára 2013	

Protimonopolný úrad Slovenskej republiky, odbor koncentrácií, v správnom konaní číslo 0025/OK/2012 začatom dňa 20.12.2012 na základe oznámenia koncentrácie podnikateľov BUDAMAR LOGISTICS, a.s., so sídlom Horárska 12, 821 09 Bratislava, IČO 35 736 046,  a Železničná spoločnosť Cargo Slovakia, a.s., so sídlom Drieňová 24, 820 09 Bratislava, IČO 35 914 921, prostredníctvom advokátskej kancelárie Hamala Kluch Víglaský, s.r.o., so sídlom Poštová 3, 811 06  Bratislava

r o z h o d o l

na základe § 12 ods. 1 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov tak, že s ú h l a s í s koncentráciou podľa § 9 ods. 1 písm. b) v spojení s § 9 ods. 5 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov spočívajúcou vo vytvorení plnofunkčného spoločného podniku BULK TRANSSHIPMENT SLOVAKIA, a. s., so sídlom Železničná 1, 076 43 Čierna nad Tisou, IČO 36 774 278 podnikateľov BUDAMAR LOGISTICS, a.s., so sídlom Horárska 12, 821 09 Bratislava, IČO 35 736 046 a Železničná spoločnosť Cargo Slovakia, a.s., so sídlom Drieňová 24, 820 09 Bratislava, IČO 35 914 921 na základe Finančno-obchodného plánu spoločnosti pre oblasť nákladnej železničnej prepravy a zasielateľstva na obdobie rokov 2013 až 2015, ktorý bol dňa 30.10.2012 schválený mimoriadnym valným zhromaždením podnikateľa BULK TRANSSHIPMENT SLOVAKIA, a. s., so sídlom Železničná 1, 076 43 Čierna nad Tisou, IČO 36 774 278.

O d ô v o d n e n i e :

1.	Protimonopolnému úradu Slovenskej republiky, odboru koncentrácií (ďalej len „úrad“) bolo dňa 20.12.2012 podaním zaevidovaným pod číslom 3857/2012 podnikateľmi BUDAMAR LOGISTICS, a.s., so sídlom Horárska 12, 821 09 Bratislava, IČO 35 736 046, zapísaná v Obchodnom registri vedenom Okresným súdom Bratislava I., oddiel Sa, vložka č. 3067/B (ďalej len „BUDAMAR“), a Železničná spoločnosť Cargo Slovakia, a.s., so sídlom Drieňová 24, 820 09 Bratislava, IČO 35 914 921, zapísanou v Obchodnom registri vedenom Okresným súdom Bratislava I, oddiel Sa, vložka č. 3496/B (ďalej len „ZSSK CARGO“) prostredníctvom spoločného splnomocneného právneho zástupcu advokátskej kancelárie Hamala Kluch Víglaský, s.r.o., so sídlom Poštová 3, 811 06  Bratislava (ďalej len „splnomocnený právny zástupca“) doručené oznámenie koncentrácie (ďalej len „Oznámenie koncentrácie“) vo veci koncentrácie podľa § 9 ods. 1 písm. b) v spojení s § 9 ods. 5 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov (ďalej len „zákon“) spočívajúcej vo vytvorení spoločného podniku BULK TRANSSHIPMENT SLOVAKIA, a. s., so sídlom Železničná 1, 076 43 Čierna nad Tisou, IČO 36 774 278 podnikateľov BUDAMAR a ZSSK CARGO na základe Finančno-obchodného plánu spoločnosti pre oblasť nákladnej železničnej prepravy a zasielateľstva na obdobie rokov 2013 až 2015, ktorý bol dňa 30.10.2012 schválený mimoriadnym valným zhromaždením podnikateľa BULK TRANSSHIPMENT SLOVAKIA, a. s., so sídlom Železničná 1, 076 43 Čierna nad Tisou, IČO 36 774 278 (ďalej len „Finančno-obchodný plán BTS“).

2.	Na základe tohto oznámenia sa dňa 20.12.2012 podľa § 25 ods. 1 zákona v spojení s § 18 ods. 2 zákona č. 71/1967 Zb. o správnom konaní (správny poriadok) v znení neskorších predpisov začalo správne konanie vo veci predmetnej koncentrácie vedené pod číslom SK 0025/OK/2012, o čom úrad informoval oznamovateľov koncentrácie listom číslo 20/PMÚ SR/2013 zo dňa 04.01.2013.

3.	Vzhľadom na to, že oznámenie predmetnej koncentrácie neobsahovalo všetky náležitosti podľa § 10 ods. 12 zákona a vyhlášky Protimonopolného úradu Slovenskej republiky č. 204/2009 Z.z., ktorou sa ustanovujú podrobnosti o náležitostiach oznámenia koncentrácie v znení neskorších predpisov (ďalej len „Vyhláška“), úrad zároveň listom číslo 20/PMÚ SR/2013 zo dňa 04.01.2013  požiadal oznamovateľov koncentrácie o doplnenie podkladov a informácií predložených v oznámení koncentrácie a súčasne ich upovedomil, že lehota na vydanie rozhodnutia podľa § 11 ods. 1 zákona nezačala plynúť. 

4.	Oznámenie koncentrácie bolo doplnené podaním doručeným úradu dňa 17.01.2013 zaevidovaným pod číslom 115/2013, podaním doručeným dňa 22.01.2013 zaevidovaným pod číslom 156/2013 a 157/2013.

5.	Po doplnení predmetného oznámenia koncentrácie podľa § 10 ods. 12 zákona a Vyhlášky vyššie uvedenými listami začala plynúť v súlade so znením § 11 ods. 1 zákona dňa 23.01.2013  lehota  25  pracovných dní na vydanie rozhodnutia vo veci predmetnej koncentrácie.  Dňa 14.02.2013 úrad v súlade s § 11 ods. 4 zákona vyzval účastníkov konania prostredníctvom ich splnomocneného právneho zástupcu, aby predložili informácie a podklady, ktoré môžu mať podstatný vplyv na rozhodnutie o koncentrácii a zároveň ich upozornil, že lehota  podľa § 11 ods. 1 zákona neplynie odo dňa doručenia žiadosti účastníkom konania až do ich predloženia. Požadované informácie a podklady boli úradu predložené listom č. 446/2013 a listom č. 465/2013 zaevidovanými dňa 20.02.2013 a 21.02.2013.

6.	Z podkladov a informácií, ktoré boli úradu predložené v predmetnom správnom konaní účastníkmi konania ako aj z informácií, ktoré úradu boli doručené v rámci prieskumu vyplynuli nasledujúce skutočnosti:

BUDAMAR

7.	Podľa Oznámenia koncentrácie je spoločnosť BUDAMAR výlučne kontrolovaná spoločnosťou BUDAMAR TRANSPORT LIMITED, sídlom The Baltic Exchange, 38 St. Mary Axe, Londýn, EC3A 8BH/G.B., Veľká Británia (ďalej len BUDAMAR TRANSPORT LIMITED“).
Spoločnosť BUDAMAR TRANSPORT LIMITED nevykonáva  žiadnu činnosť, je to výlučne holdingová spoločnosť, ktorá má na území Slovenskej republiky (ďalej len „SR“) celkovo 68,985% - ný podiel na základnom imaní podnikateľa Slovenská plavba a prístavy, a.s., so sídlom Horárska 12, 815 24 Bratislava, IČO: 35 705 671 (“SPaP”). Spoločnosť SPaP podniká v oblasti: vnútroštátna a zahraničná doprava tovarov a osôb po vnútrozemských vodných cestách; riečno - námorná doprava tovarov kabotážnymi a riečno-námornými loďami, preklad a skladovanie tovarov, výkon doplnkových a podmieňujúcich činností pre preklad a skladovanie tovarov vo vnútrozemských a námorných prístavoch.  
8.	Podľa Oznámenia koncentrácie sú hlavnými činnosťami spoločnosti BUDAMAR zasielateľstvo, sprostredkovateľská činnosť v doprave, činnosť colného deklaranta, poskytovanie záruk na zabezpečenie colného dlhu, skladovanie.

9.	BUDAMAR je významným zasielateľom (sprostredkovateľom) železničnej dopravy cez územie SR a súvisiacich prepravných služieb spájajúcim dopyt finálnych zákazníkov (napr. prijímateľ alebo odosielateľ tovaru) s dodávateľmi služieb dopravy. 

10.	Ako vyplýva z Oznámenia koncentrácie spoločnosť BUDAMAR okrem toho, že vykonáva spoločnú kontrolu nad spoločnosťou BTS priamo výlučne kontroluje spoločnosti:
-	BIZANA, a.s. so sídlom Poštová 3, 811 06 Bratislava, IČO: 44 215 282, ktorá nevykonáva žiadnu činnosť a 
-	LOKORAIL, a.s., so sídlom Horárska 12, 821 09 Bratislava (ďalej len „LOKORAIL“), ktorá pôsobí v oblasti železničnej nákladnej prepravy – preprava ucelených vlakov a prevádzkovaní vlečiek a dopravy na vlečke.

13.	Spoločnosť BUDAMAR je v niektorých operatívnych obchodných prípadoch nájomcom dopravných prostriedkov na realizáciu železničnej dopravy (najmä železničných vozňov), pričom využíva dočasne voľné kapacity dopravných prostriedkov druhého účastníka koncentrácie ZSSK CARGO ako súčasť komplexnej sprostredkovateľskej/zasielateľskej služby v jednotlivých prípadoch podľa požiadavky zákazníka.

14.	Spoločnosť BUDAMAR zabezpečuje prepravu na území SR u rôznych dopravcov (najmä ZSSK CARGO a v malej miere cez prepojenú spoločnosť LOKORAIL), mimo územia SR buď priamo u lokálnych dopravcov alebo prostredníctvom inej zasielateľskej spoločnosti pôsobiacej na konkrétnom zahraničnom trhu.

15.	Služby, ktoré poskytuje spoločnosť BUDAMAR a jeho prepojené spoločnosti, sú poskytované na území celej Európy najmä v rámci medzinárodnej prepravy. 

ZSSK CARGO

16.	Podľa Oznámenia koncentrácie jediným 100% akcionárom spoločnosti ZSSK CARGO je Slovenská republika, pričom práva štátu ako akcionára vykonáva Ministerstvo dopravy, výstavby a regionálneho rozvoja SR. 

17.	Podľa Oznámenia koncentrácie základnou činnosťou ZSSK CARGO je vykonávanie dopravných a obchodných činností na dráhe, predovšetkým však orientácia na vykonávanie dopravno-prepravných služieb v nákladnej doprave. Okrem doplnkových služieb priamo súvisiacich s realizáciou nákladnej a kombinovanej dopravy poskytuje ZSSK CARGO ako druhý hlavný produkt služby súvisiace s prenájmom koľajových vozidiel, ich údržbou a opravami. ZSSK CARGO nekontroluje žiadnu spoločnosť, okrem spoločnosti BTS, v ktorej vykonáva spoločnú kontrolu.

18.	Podľa Oznámenia koncentrácie hlavnou činnosťou ZSSK CARGO je preprava vozňových zásielok. Okrem tejto služby patria do produktového portfólia spoločnosti intermodálna preprava, automotive, vlečkové služby, služby vo Východoslovenských prekladiskách a podporné služby.

Koncentrácia a posúdenie jej vplyvu na hospodársku súťaž 

19.	V roku 2008 podnikatelia BUDAMAR a ZSSK CARGO vytvorili spoločný podnik DURBAN, a. s., Poštová 3, 811 06 Bratislava, IČO: 36 774 278 - po zmene obchodného mena spoločnosť BULK TRANSSHIPMENT SLOVAKIA, a. s., so sídlom Železničná 1, 076 43 Čierna nad Tisou, IČO 36 774 278 (ďalej len „BTS“), pričom nešlo o spoločný podnik, ktorý by trvale vykonával všetky funkcie samostatného ekonomického subjektu. 

20.	Účastníci predmetného správneho konania v Oznámení koncentrácie uviedli, že po vyhodnotení činnosti ich spoločne kontrolovaného podniku spoločnosti BTS za obdobie 2009 - 2011 a s ohľadom na úspešnú dlhodobú spoluprácu akcionárov ZSSK CARGO a BUDAMAR si vzhľadom na vyššie uvedené, obaja akcionári želajú rozvinúť strategické zameranie spoločnosti BTS v zmysle rozšírenia portfólia poskytovaných služieb komplementárnym spôsobom (či už smerom k finálnym zákazníkom (zasielateľstvo), resp. smerom k vlastnej realizácii služieb súčasných dodávateľov (nákladná železničná preprava)), s cieľom pôsobiť v oblasti železničnej nákladnej prepravy a zasielateľstva tak, ako je uvedené nižšie. 

21.	Na základe predložených podkladov a informácií v Oznámení koncentrácie a jeho doplnení úrad zistil, že podnikatelia BUDAMAR a ZSSK CARGO budú vykonávať spoločnú kontrolu nad podnikateľom BTS.

22.	V Oznámení koncentrácie sa uvádza, že BTS bude vystupovať ako nezávislý účastník trhu oddelene od svojich materských spoločností a bude vykonávať všetky funkcie bežne vykonávané podnikmi pôsobiacimi na tom istom trhu. Na splnenie uvedeného bude mať BTS manažment venujúci sa jeho každodennej prevádzke a prístup k dostatočným zdrojom vrátane financií, pracovníkov, aktív (hmotných a nehmotných) s cieľom vykonávať na trvalom základe jeho obchodné činnosti v Českej republike a v Poľsku najmä v oblasti nákladnej železničnej prepravy a prípadne aj v oblasti zasielateľstva a v Maďarsku iba v oblasti zasielateľstva, pričom účastníci konania v Oznámení koncentrácie ako aj vo Finančno-obchodnom pláne BTS, ktorý tvorí prílohu Oznámenia koncentrácie, špecifikovali zdroje pre nezávislé pôsobenie na trhu, ktoré bude mať podnikateľ BTS na to, aby trvale vykonával všetky funkcie samostatného ekonomického subjektu.
V SR bude BTS naďalej vykonávať prekládku a rozmrazovanie hromadných substrátov v Čiernej nad Tisou pre akcionárov spoločnosti. 

23.	V súvislosti s popisom zdrojov vložených materskými spoločnosťami do podniku BTS sa v Oznámení koncentrácie uvádza, že [ . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . .] Finančno -  obchodný plán BTS uvádza tiež plán technického vybavenia – vozne, pričom však účastníci konania uviedli, že vozne pre BTS nebudú poskytnuté formou nepeňažného vkladu do základného imania, ale bude sa jednať buď o dlhodobý prenájom, alebo pôjde o tzv. voľnobežný režim vozňov, pri ktorom sa nezmení ani vlastník, ani držiteľ vozňov, iba mu bude od vlastníka vozňov fakturovaná položka za používanie týchto vozňov počas prepravy, ktorú bude BTS zabezpečovať. 
- [...] – Obchodné tajomstvo účastníkov konania – popis zdrojov vložených materskými spoločnosťami do podniku BTS

24.	Vychádzajúc z Oznámenia koncentrácie a jeho doplnení, úrad dospel k záveru, že podnikateľ BTS bude trvale vykonávať všetky funkcie samostatného ekonomického subjektu, a teda že ide o plnofunkčný spoločný podnik, na základe čoho v prípade predmetnej transakcie ide koncentráciu podľa § 9 ods. 1 písm. b) zákona v spojení s § 9 ods. 5 zákona.

25.	Účastníkom konania a účastníkmi koncentrácie v prípade predmetnej koncentrácie je podnikateľ BUDAMAR a podnikateľ ZSSK CARGO. 

26.	Ako už bolo uvedené, z hľadiska územného pôsobenia bude podnikateľ BTS pôsobiť v Českej republike a v Poľsku najmä v oblasti nákladnej železničnej prepravy a prípadne aj v oblasti zasielateľstva a v Maďarsku iba v oblasti zasielateľstva, v SR bude naďalej vykonávať prekládku a rozmrazovanie hromadných substrátov v Čiernej nad Tisou pre akcionárov spoločnosti. 
V Oznámení koncentrácie uvádza, že BTS disponuje licenciou na prevádzkovanie dopravy na dráhe s platnosťou na území Európskej Únie (tzv. Eurolicencia a Bezpečnostné osvedčenie A, vydané Úradom pre reguláciu železničnej dopravy - ÚRŽD) – nakoľko v aktívach disponuje hnacími dráhovými vozidlami používanými na dopravnú obsluhu zariadení v Čiernej nad Tisou, má možnosť realizovať aj v SR dopravný výkon, pokiaľ by bola oslovená zákazníkom. Avšak podľa vyjadrenia účastníkov konania BTS ani jej akcionári túto činnosť na území SR nemajú záujem ďalej rozvíjať, čiže okrem dopravnej obsluhy v Čiernej nad Tisou v zmysle vyššie uvedeného, BTS nebude samostatne prevádzkovať nákladnú železničnú prepravu na území SR.

Ohľadne pôsobenia BTS sa v Oznámení koncentrácie ďalej uvádza, že napriek deklarovanému smerovaniu rozvoja BTS na zahraničných trhoch ako železničného prepravcu je potrebné, aby spoločný podnik BTS mal možnosť pôsobiť ako medzinárodný zasielateľ, t.j. preto aby sa mohol v zahraničí uchádzať o komplexné prepravné služby a poskytovať ich. Aj keď akcionári neuvažujú vzhľadom k previsu ponuky zasielateľských služieb nad dopytom v SR, aby spoločný podnik BTS rozvíjal vnútroštátnu zasielateľskú činnosť na území SR, môže podľa nich nastať obchodná situácia, kedy bude BTS nezávisle oslovený zahraničným záujemcom na zabezpečenie medzinárodnej prepravy s konečným miestom dodania v SR alebo tranzitne cez územie SR do ostatných krajín.

27.	Úrad sa zaoberal účinkami posudzovanej koncentrácie na hospodársku súťaž, ktoré sa prejavia na tuzemskom trhu, pričom skúmal, či uskutočnením posudzovanej koncentrácie nedôjde na území SR v oblastiach pôsobenia zakladateľov plnofunkčného spoločného podniku, t.j. ZSSK CARGO a BUDAMAR k takým zmenám, ktorými by došlo ku značnému narušeniu účinnej hospodárskej súťaže na relevantnom trhu, najmä v dôsledku vytvorenia alebo posilnenia dominantného postavenia a zároveň či vytvorenie plnofunkčného spoločného podniku BTS má za cieľ alebo môže mať za následok koordináciu súťažného správania podnikateľov a v prípade, že cieľom alebo následkom vytvorenia  plnofunkčného spoločného podniku je koordinácia súťažného správania podnikateľov, či by táto  koordinácia súťažného správania bola v rozpore s ustanovením § 4 ods. 1 zákona. 
Pri posudzovaní vyššie uvedeného úrad vychádzal jednak z informácií a podkladov predložených v Oznámení koncentrácie a jeho doplnení, ako aj z informácií a podkladov predložených podnikateľmi, ktorých úrad oslovil v súvislosti s posudzovaním tejto koncentrácie.

Po vyhodnotení všetkých získaných podkladov a informácií úrad dospel k záveru, že vzhľadom na to, že predmetná koncentrácia nemení štruktúru trhu v oblastiach pôsobenia zakladateľov plnofunkčného spoločného podniku, t.j. ZSSK CARGO a BUDAMAR v SR, a to z hľadiska horizontálneho, tak aj z hľadiska vertikálneho, posudzovaná koncentrácia nezmení podmienky hospodárskej súťaže v predmetných oblastiach a teda značne nenaruší účinnú hospodársku súťaž na relevantnom trhu, najmä v dôsledku vytvorenia alebo posilnenia dominantného postavenia.
Taktiež úrad zistil, že vzhľadom na oblasti pôsobenia plnofunkčného spoločného podniku najmä z hľadiska geografického tak, ako sa uvádza v Oznámení koncentrácie, predmetná koncentrácia nemá za cieľ a ani za následok koordináciu súťažného správania podnikateľov. 

Záver

28.	Z predložených informácií  a podkladov v Oznámení koncentrácie a jeho doplnení úrad zistil, že nie je dôvod na vydanie rozhodnutia s odôvodnením v plnom rozsahu. 

29.	Na základe vyššie uvedených skutočností úrad rozhodol tak, ako je uvedené vo výroku tohto rozhodnutia.

30.	Podľa § 12 ods. 8 zákona toto rozhodnutie sa vzťahuje aj na obmedzenia hospodárskej súťaže, ktoré s predmetnou koncentráciou priamo súvisia a sú nevyhnutné na jej uskutočnenie.     

Poučenie:

Podľa § 34 ods. 1 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov proti tomuto rozhodnutiu môže byť podaný rozklad Rade Protimonopolného úradu Slovenskej republiky prostredníctvom Protimonopolného úradu, odboru koncentrácií, Drieňová 24, 826 03 Bratislava, v lehote 15 dní odo dňa jeho doručenia. 

Podľa § 61 ods. 1 zákona č. 71/1967 Zb. o správnom konaní (správny poriadok) v znení neskorších predpisov včas podaný rozklad má odkladný účinok. Toto rozhodnutie je preskúmateľné súdom podľa § 247 Občianskeho súdneho poriadku po vyčerpaní riadnych opravných prostriedkov.

JUDr. Erika Lovásová	  	 
        							riaditeľka odboru koncentrácií

Rozhodnutie sa doručuje:

Hamala Kluch Víglaský s.r.o.,
advokátska kancelária
JUDr. Roman Hamala - konateľ
Poštová 3
811 06 Bratislava